**De-aş fi pământ, mi-ai fi izvor**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mă-ntorc în timpul altui timp

Pe-argintul razelor de lună,

Caut un veac sau un răstimp

Să strângem verile-mpreună,

Să le-nșirăm pe-un fir de gând,

Fierbinţi, nebune, călătoare,

Fără să ne-amintim de când

Pământul e lipsit de soare.

Din trupul ud, înfrigurat,

Abia tresare colţul ierbii,

Pădurile s-au înserat,

Din sânge mi se-adapă cerbii.

- Întoarce-te măcar un an

Pe-o margine de amintire

Când clapele unui pian

Vibrau a vrajă, a iubire

Ca un poem tulburător.

Sub salcia scăldată-n soare

Lăsam să-ți cadă pe picior

Săruturi albe. Ce ninsoare...

În trupul tău catifelat

Descopeream izvorul vieții,

Am ars pe rug și-am înviat,

Dar poate-așa iubesc poeții...

Liliana Trif Ioan Grigoraș